title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2021/1529 ó Pharlaimint na hEorpa agus ón gComhairle, a mhéid a bhaineann le cuspóirí sonracha áirithe agus tosaíochtaí téamacha áirithe a leagan amach le haghaidh cúnamh faoin Ionstraim um Chúnamh Réamhaontachais (IPA III)

text:
               MEABHRÁN MÍNIÚCHÁIN

               1.
                     COMHTHÉACS AN GHNÍMH THARMLIGTHE

               Leagtar amach in Airteagal 3 de Rialachán (AE) 2021/1529 ó Pharlaimint na hEorpa agus ón gComhairle an 15 Meán Fómhair 2021 lena mbunaítear an Ionstraim um Chúnamh Réamhaontachais (IPA III), dá ngairtear ‘an Ionstraim’ anseo feasta, na cuspóirí ginearálta agus sonracha, na tosaíochtaí téamacha le haghaidh cúnaimh – a mhionsaothraítear a thuilleadh in Iarscríbhinn II a ghabhann leis –mar aon leis na tosaíochtaí téamacha i dtaca le cúnamh le haghaidh comhar trasteorann idir na tairbhithe a liostaítear in Iarscríbhinn I a ghabhann leis – agus a mhionsaothraítear a thuilleadh in Iarscríbhinn III a ghabhann leis. Ba cheart an Ionstraim a fhorlíonadh trí chuspóirí sonracha áirithe agus tosaíochtaí téamacha áirithe a leagan amach le haghaidh comhair a bhaineann leis na hábhair dá dtagraítear in Airteagal 3, mír 3, pointí (a) go (m) agus pointe (r) de agus mír 4, pointí (a) go (j) de.

               2.
                     COMHAIRLIÚCHÁIN ROIMH GHLACADH AN GHNÍMH

               Rinne an Coimisiún dianchomhairliúchán le saineolaithe ó Bhallstáit an Aontais Eorpaigh, agus thacaigh siad go ginearálta le hinneachar an ghnímh le linn an dá chruinniú a reáchtáladh. Cuireadh dréacht den Rialachán Tarmligthe seo ar fáil do Pharlaimint na hEorpa agus don Chomhairle freisin. Ina theannta sin, bailíodh barúlacha na ngeallsealbhóirí ar an dréacht‑Rialachán Tarmligthe i gcomhthéacs an tsásra aiseolais um Rialáil Níos Fearr le linn na tréimhse idir an 26 Iúil agus an 23 Lúnasa. Fuarthas barúlacha ó cheithre eintiteas (eagraíochtaí idirnáisiúnta, daoine ón tsochaí shibhialta).

               3.
                     EILIMINTÍ DLÍ AN GHNÍMH THARMLIGTHE

               Leis an ngníomh tarmligthe, leagtar amach na cuspóirí sonracha agus na tosaíochtaí téamacha le haghaidh cúnamh a bhaineann leis na hábhair a leagtar amach i mír 3, pointí (a) go (m) agus pointe (r) agus i mír 4, pointí (a) go (j) d’Airteagal 3 den Ionstraim agus a mhionsaothraítear a thuilleadh in Iarscríbhinní II agus III a ghabhann leis.

               RIALACHÁN TARMLIGTHE (AE) …/... ÓN gCOIMISIÚN

               an 1.10.2021

               lena bhforlíontar Rialachán (AE) 2021/1529 ó Pharlaimint na hEorpa agus ón gComhairle, a mhéid a bhaineann le cuspóirí sonracha áirithe agus tosaíochtaí téamacha áirithe a leagan amach le haghaidh cúnamh faoin Ionstraim um Chúnamh Réamhaontachais (IPA III)

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2021/1529 ó Pharlaimint na hEorpa agus ón gComhairle an 15 Meán Fómhair 2021 lena mbunaítear an Ionstraim um Chúnamh Réamhaontachais (IPA III)
                  1
               , agus go háirithe Airteagal 3(6) de,

               De bharr an mhéid seo a leanas:

               (1)Leagtar amach na tosaíochtaí téamacha le haghaidh cúnaimh in Iarscríbhinní II agus III a ghabhann le Rialachán 2021/1529.

               (2)Ba cheart cuspóirí sonracha agus tosaíochtaí téamacha le haghaidh cúnaimh a fhorbairt a thuilleadh trí fhorálacha breise lena bhforlíontar Rialachán 2021/1529.

               (3)Cumhdaítear leis an Rialachán seo cuspóirí sonracha áirithe agus tosaíochtaí téamacha áirithe le haghaidh cúnamh dá dtagraítear in Airteagal 3, mír 6 de Rialachán 2021/1529,

               (4)Chun a áirithiú go nglacfar na cinntí clársceidealaithe agus maoiniúcháin faoi Rialachán 2021/1529 gan mhoill, ba cheart an Rialachán seo a theacht i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               TAR ÉIS AN RIALACHÁN SEO A GHLACADH:

               Airteagal 1

               Leagtar amach san Iarscríbhinn a ghabhann leis an Rialachán seo na cuspóirí sonracha agus na tosaíochtaí téamacha le haghaidh cúnamh a bhaineann leis na hábhair dá dtagraítear in Airteagal 3, mír 3, pointí (a) go (m) agus pointe (r) agus in Airteagal 3, mír 4, pointí (a) go (j) de Rialachán (AE) 2021/1529.

               Airteagal 2

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 1.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 330, 20.9.2021, lch. 1.

    ---documentbreak---

               IARSCRÍBHINN

               Is iad seo a leanas na cuspóirí sonracha agus na tosaíochtaí téamacha le haghaidh cúnaimh, dá dtagraítear in Airteagal 3(6) agus a leagtar amach go sonrach in Airteagal 3(3), pointí (a) go (m) agus (r), agus in Airteagal 3(4), pointí (a) go (j), de Rialachán (AE) 2021/1529 (IPA III), a leagtar amach leis an Rialachán Tarmligthe seo:

               (1)Dea-fheidhmiú na n‑institiúidí a bhunú agus a chur chun cinn go luath, ar institiúidí iad atá riachtanach chun an smacht reachta a áirithiú, agus institiúidí daonlathacha a chomhdhlúthú a thuilleadh

               a)Córais bhreithiúnacha atá neamhspleách, cuntasach, neamhchlaonta, gairmiúil, dípholaitithe agus éifeachtúil a bhunú, lena n‑áirítear trí earcaíocht thrédhearcach atá bunaithe ar fhiúntas, córais mheastóireachta agus ardaithe céime agus nósanna imeachta éifeachtacha araíonachta i gcás éagóra, agus comhar breithiúnach a chur chun cinn; rochtain ar cheartas a áirithiú

               b)Saoirsí bunúsacha a neartú, lena n‑áirítear an tsaoirse chun tuairimí a nochtadh, saoirse na meán, saoirse tionóil agus comhlachais agus cosaint sonraí;

               c)Cearta an duine a chur chun cinn agus a chosaint, lena n‑áirítear neamh-idirdhealú agus comhionannas inscne, cearta leanaí, cearta daoine ar de ghrúpaí mionlaigh iad;

               d)An comhrac in aghaidh an éillithe a chur chun cinn agus a neartú;

               e)Comhar agus malartú faisnéise i bhforfheidhmiú an dlí a chur chun cinn; uirlisí éifeachtacha a fhorbairt chun an choireacht eagraithe, an gháinneáil ar dhaoine, airm thine aindleathacha, mionairm agus airm éadroma, an gháinneáil ar dhrugaí, sciúradh airgid/maoiniú sceimhlitheoireachta a chosc agus a chomhrac; tacú le teagmháil leis an Aontas maidir leis an bhfrithsceimhlitheoireacht agus an radacú a chosc.

               (2)Acmhainneachtaí a neartú chun aghaidh a thabhairt ar dhúshláin imirce ar an leibhéal réigiúnach agus ar an leibhéal idirnáisiúnta agus bainistiú teorann agus imirce a chomhdhlúthú a thuilleadh

               a)Faisnéis ábhartha a chomhroinnt;

               b)Rochtain ar chosaint idirnáisiúnta a áirithiú, agus bainistiú tearmainn a neartú;

               c)Acmhainneachtaí a neartú le haghaidh bainistiú teorann, agus i réimse an fhillte agus an ath-lánpháirtithe, agus iarrachtaí a neartú chun dul i ngleic leis an imirce neamhrialta, lena n‑áirítear an comhrac in aghaidh smuigleáil imirceach;

               d)Aghaidh a thabhairt ar an easáitiú éigeantach.

               (3)Acmhainneachtaí cumarsáide straitéisí a fheabhsú, lena n‑áirítear an pobal a chur ar an eolas faoi athchóirithe is gá a dhéanamh chun critéir bhallraíochta an Aontais Eorpaigh a chomhlíonadh

               a)
                     Tacú le tuilleadh forbartha ar na meáin neamhspleácha agus iolraíocha agus ar litearthacht sna meáin;

               b)
                     Athléimneacht an stáit agus na sochaí a mhéadú i leith na bréagaisnéise agus cineálacha eile bagairtí hibrideacha, lena n‑áirítear fothú acmhainneachta i réimse na cibearshlándála.

               (4)Dea-rialachas a fheabhsú agus riaracháin phoiblí a athchóiriú i gcomhréir le prionsabail an riaracháin phoiblí;

               a)Creata athchóirithe riaracháin phoiblí a neartú, lena n‑áirítear i réimse an tsoláthair phoiblí, pleanáil straitéiseach agus beartas cuimsitheach fianaise-bhunaithe agus forbairt reachtúil a fheabhsú;

               b)Feabhas a dhéanamh maidir leis an tseirbhís phoiblí a dhéanamh níos gairmiúla agus a dhípholaitiú trí phrionsabail atá bunaithe ar fhiúntas a chothú;

               c)Trédhearcacht agus cuntasacht a chur chun cinn, lena n‑áirítear rochtain an phobail ar fhaisnéis;

               d)Cáilíocht agus seachadadh seirbhísí a fheabhsú, lena n‑áirítear nósanna imeachta riaracháin leordhóthanacha agus r‑Rialtas atá idir-inoibritheach agus dírithe ar shaoránaigh a úsáid;

               e)Bainistíocht airgeadais phoiblí agus tairgeadh staitisticí ar ardchaighdeán a neartú.

               (5) Rialachas fioscach agus eacnamaíoch a neartú

               a)Tacú le cur chun feidhme na gclár athchóirithe eacnamaíoch agus le comhar sistéimeach le hinstitiúidí airgeadais idirnáisiúnta maidir le bunphrionsabail an bheartais eacnamaíoch agus institiúidí eacnamaíocha a neartú;

               b)Feabhas a chur ar an acmhainneacht cobhsaíocht mhaicreacnamaíoch agus comhtháthú sóisialta a neartú;

               c)Tacú le forbairt inbhuanaithe agus leis an dul chun cinn i dtreo  geilleagar margaidh lánfheidhmeach;

               d)Dul i dtreo Chómhargadh Réigiúnach na mBalcán Thiar.

               (6)Gach gné den dea-chaidreamh comharsanachta, den chobhsaíocht réigiúnach agus den chomhar frithpháirteach a neartú

               (7)Acmhainneacht an Aontais agus a chuid comhpháirtithe a neartú chun coinbhleacht a chosc, an tsíocháin a chothú agus aghaidh a thabhairt ar chásanna géarchéime sula dtarlaíonn siad agus le linn na tréimhse ina ndiaidh

               a)Líonrú duine le duine, an t‑athmhuintearas, bearta cothaithe síochána agus cothaithe muiníne, luathrabhadh agus anailís riosca atá íogair ó thaobh coinbhleachta de, tionscnaimh lena gcuirtear an t‑athmhuintearas chun cinn, an ceartas idirthréimhseach, lorg na fírinne, cúiteamh agus ráthaíochtaí neamh-atarlaithe a chur chun cinn;

               b)Tacú le fothú acmhainneachta chun tacú le gníomhaíochtaí slándála agus forbartha (CBSD).

               (8)Acmhainneachtaí, neamhspleáchas agus iolrachas eagraíochtaí na sochaí sibhialta agus eagraíochtaí na gcomhpháirtithe sóisialta a neartú, lena n‑áirítear comhlachais ghairmiúla

               a)Acmhainneacht, neamhspleáchas agus iolrachas eagraíochtaí na sochaí sibhialta a neartú agus eagraíochtaí na sochaí sibhialta a chumhachtú ar an leibhéal réigiúnach agus ar an leibhéal áitiúil, lena n‑áirítear eagraíochtaí óige;

               b)Eagraíochtaí na gcomhpháirtithe sóisialta a threisiú, lena n‑áirítear comhlachais ghairmiúla;

               c)Líonrú a spreagadh i measc eagraíochtaí atá lonnaithe san Aontas agus i measc eagraíochtaí na dtairbhithe ar gach leibhéal, le go mbeidís in ann a bheith páirteach in idirphlé éifeachtach le gníomhaithe poiblí agus príobháideacha.

               (9)Ailíniú rialacha, chaighdeáin, bheartais agus chleachtais na dtairbhithe le rialacha an Aontais a chur chun cinn, lena n‑áirítear rialacha maidir leis an státchabhair agus soláthar poiblí

               (10)Comhionannas inscne agus cumhachtú na mban agus na gcailíní a chur chun cinn

               a)Timpeallacht chumasúcháin níos fearr a chruthú chun cearta na mban agus na gcailíní a bhaint amach;

               b)Dul i ngleic le gach cineál foréigin, idirdhealaithe agus neamh-chomhionannais inscne-bhunaithe;

               c)Rannpháirtíocht chomhionann na mban agus na gcailíní agus ceannaireacht chomhionann ag mná agus cailíní a chur chun cinn, lena n‑áirítear i gceapadh beartas agus sa chinnteoireacht;

               d)Buiséadú inscne a chur chun cinn.

               (11)Rochtain ar oideachas, ar oiliúint agus ar an bhfoghlaim ar feadh an tsaoil, agus a gcáilíocht sin, a neartú ar gach leibhéal, agus tacaíocht a thairiscint d’earnálacha cultúir agus cruthaitheacha agus don spórt

               a)Rochtain chothrom ar oideachas agus cúram luath-óige ar ardchaighdeán, ar bhunscolaíocht agus ar scolaíocht dara leibhéil a chur chun cinn, soláthar bunscileanna a fheabhsú;

               b)Leibhéil oideachais a mhéadú; dul i ngleic le himirce daoine oilte; luathfhágáil na scoile a laghdú; oiliúint múinteoirí a threisiú;

               c)Córais ghairmoideachais agus ghairmoiliúna a fhorbairt, agus córais foghlama obairbhunaithe a chur cinn chun an t‑aistriú chuig an margadh saothair a éascú, lena n‑áirítear do dhaoine faoi mhíchumas;

               d)Cáilíocht agus ábharthacht an ardoideachais agus an taighde a fheabhsú;

               e)Gníomhaíochtaí a bhaineann le alumni a spreagadh;

               f)Rochtain ar an bhfoghlaim ar feadh an tsaoil a fheabhsú, agus tacú le hinfheistíocht i mbonneagar an oideachais agus na hoiliúna inrochtana; go háirithe chun éagothromaíochtaí réigiúnacha a laghdú agus chun oideachas neamhscartha cuimsitheach a chothú, lena n‑áirítear trí theicneolaíochtaí digiteacha inrochtana a úsáid.

               g)Comhar idir na hearnálacha cultúir, cruthaitheachta agus spóirt a fheabhsú.

               (12)Fostaíocht ar ardchaighdeán agus rochtain ar an margadh saothair a chothú

               a)Dul i ngleic le rátaí arda dífhostaíochta agus neamhghníomhaíochta trí thacú le lánpháirtiú inbhuanaithe sa mhargadh saothair, go háirithe i dtaca le daoine óga, mná, daoine atá dífhostaithe go fadtéarmach agus gach grúpa faoi ghannionadaíocht;

               b)Fostaíocht d’ardchaighdeán a spreagadh agus tacú le forfheidhmiú éifeachtach rialacha agus caighdeáin saothair;

               c)Tacú le comhionannas inscne agus leis an óige, infhostaitheacht agus táirgeacht a chur chun cinn, oibrithe agus fiontair a chur in oiriúint don athrú, idirphlé sóisialta inbhuanaithe a bhunú mar aon le hinstitiúidí mhargadh an tsaothair a nuachóiriú agus a neartú, amhail seirbhísí fostaíochta poiblí agus cigireachtaí saothair.

               (13)Cosaint agus cuimsiú sóisialta a chur chun cinn agus an bhochtaineacht a chomhrac.

               a)Córais chosanta sóisialta a nuachóiriú chun cosaint éifeachtach, éifeachtúil agus leordhóthanach a sholáthar ag gach céim de shaol an duine;

               b)An t‑aistriú ó chúram institiúideach go cúram sa teaghlach agus cúram pobalbhunaithe a chur chun cinn;

               c)An cuimsiú sóisialta a chothú, comhionannas deiseanna a chur chun cinn agus aghaidh a thabhairt ar neamh-chomhionannais agus ar an mbochtaineacht;

               d)Pobail imeallaithe, amhail na Romaigh, a lánpháirtiú;

               e)Gach cineál idirdhealaithe a chomhrac;

               f)Rochtain ar sheirbhísí inacmhainne inbhuanaithe ardcháilíochta a fheabhsú, amhail oideachas agus cúram luath-óige, tithíocht, cúram sláinte agus seirbhísí sóisialta fíor-riachtanacha agus cúram fadtéarma, lena n‑áirítear trí chórais chosanta sóisialta a nuachóiriú.

               (14)An comhshaol a chosaint agus cáilíocht an chomhshaoil a fheabhsú

               a)Aghaidh a thabhairt ar dhíghrádú comhshaoil agus stop a chur le cailliúint bithéagsúlachta;

               b)Caomhnú agus bainistíocht inbhuanaithe éiceachórais talún agus muirí agus acmhainní nádúrtha a chur chun cinn;

               c)Infheistíocht a dhéanamh i gcáilíocht an aeir, i mbainistiú uisce agus dramhaíola agus i mbainistiú inbhuanaithe ceimiceán;

               d)Éifeachtúlacht acmhainne, tomhaltas agus táirgeacht inbhuanaithe a chur chun cinn agus dul i ngleic le truailliú;

               e)Tacú leis an aistriú chuig geilleagair ghlasa agus chiorclacha, cabhrú le hastaíochtaí gás ceaptha teasa a laghdú, an athléimneacht in aghaidh an athraithe aeráide a mhéadú agus rialachas agus faisnéis a chur chun cinn ar mhaithe le gníomhaíocht ar son na haeráide, agus éifeachtúlacht fuinnimh a chur chun cinn;

               f)Beartais a chur chun cinn chun tacú leis an aistriú i dtreo geilleagar ísealcharbóin a bheidh tíosach ar acmhainní, slán, agus inbhuanaithe, agus an athléimneacht ó thubaistí, chomh maith le cumas coiscthe, ullmhachta agus freagartha i ndáil le tubaistí a neartú.

               (15)Tosaíochtaí téamacha le haghaidh comhar trasteorann idir na tairbhithe IPA III

               a)An fhostaíocht a chur chun cinn mar aon le soghluaisteacht saothair agus cuimsiú sóisialta agus cultúrtha thar theorainneacha;

               b)An comhshaol a chosaint agus oiriúnú don athrú aeráide, maolú an athraithe aeráide, agus cosc riosca agus bainistíocht riosca a chur chun cinn agus úsáid foinsí fuinnimh inathnuaite a chur chun cinn;

               c)Iompar inbhuanaithe a chur chun cinn agus bonneagair phoiblí a fheabhsú;

               d)An geilleagar digiteach agus an tsochaí dhigiteach a chur chun cinn;

               e)An turasóireacht, go háirithe an turasóireacht inbhuanaithe, a spreagadh, agus an oidhreacht chultúrtha agus nádúrtha a chaomhnú agus a chur chun cinn;

               f)Infheistíocht a dhéanamh san aos óg, sa spórt, san oideachas agus i scileanna;

               g)Rialachas áitiúil agus réigiúnach a chur chun cinn agus acmhainneacht phleanála agus riaracháin na n‑údarás áitiúil agus na n‑údarás réigiúnach a fheabhsú;

               h)Tionscnaimh trasteorann a chur chun cinn chun an t‑athmhuintearas agus an ceartas idirthréimhseach a chothú;

               i)An t‑iomaíochas, an timpeallacht ghnó agus forbairt fiontar beag agus meánmhéide, na trádála agus na hinfheistíochta a fheabhsú;

               j)An taighde, an fhorbairt teicneolaíochta, an nuálaíocht agus teicneolaíochtaí digiteacha a neartú.


title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialachán Tarmligthe (AE) 2017/891 a mhéid a bhaineann le ríomh luach an táirgthe arna mhargú de chuid eagraíochtaí táirgeoirí in earnáil na dtorthaí agus na nglasraí

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Le Rialachán (AE) Uimh. 1308/2013 ó Pharlaimint na hEorpa agus ón gComhairle lena mbunaítear comheagraíocht na margaí i dtáirgí talmhaíochta, leagtar síos rialacha maidir leis na heagraíochtaí táirgeoirí in earnáil na dtorthaí agus na nglasraí. Leis an Rialachán sin, freisin, tugtar de chumhacht don Choimisiún gníomhartha tarmligthe agus cur chun feidhme a ghlacadh.

               Le blianta beaga anuas, tá méadú ag teacht ar an damáiste a dhéantar do bharraí de dheasca tubaistí nádúrtha, teagmhais dhíobhálacha aeráide agus galair nó inmhíoluithe lotnaidí.

               An taithí is déanaí a fuarthas air sin, eadhon, an damáiste a rinneadh de thoradh sealanna fada de shioc crua i roinnt Ballstát in Aibreán 2021, léirigh sí go bhfuil gá le réiteach níos buaine i dtéarmaí solúbthachta i modh ríofa luach an táirgthe arna mhargú de chuid eagraíochtaí táirgeoirí, chun cobhsaíocht a thabhairt don leibhéal cúnaimh airgeadais a thabharfaidh an tAontas faoi chláir oibríochtúla leanúnacha amach anseo.

               Is é is cuspóir don ghníomh tarmligthe seo leasú a dhéanamh ar Rialachán Tarmligthe (AE)  2017/891 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle, trí bhreis solúbthachta a thabhairt maidir le ríomh luach an táirgthe arna mhargú de chuid eagraíochtaí táirgeoirí i gcás go mbainfeadh damáiste dá dtáirgeadh torthaí agus glasraí de dheasca tubaistí nádúrtha, teagmhais dhíobhálacha aeráide agus galair nó inmhíoluithe lotnaidí, damáiste a chuirfeadh an táirge sa chaoi nach bhféadfaí é a úsáid lena chaitheamh ná lena phróiseáil. Déanann damáiste den sórt sin dochar do chobhsaíocht airgeadais na n‑eagraíochtaí táirgeoirí agus dá n‑acmhainn chun cláir oibríochtúla a chur chun feidhme ar feadh na tréimhse cur chun feidhme agus d’fhéadfadh sé riosca a chruthú dóibh nach mbeidís in ann critéir aitheantais a chomhlíonadh.

               An tsolúbthacht a thugtar leis an ngníomh leasaitheach seo, cuirfidh sí le hathléimneacht na n-eagraíochtaí táirgeoirí lena mbaineann vis-à-vis damáiste ó thubaistí nádúrtha, ó theagmhais dhíobhálacha aeráide agus ó ghalair nó inmhíoluithe lotnaidí. D’fhéadfadh sé sin cabhrú le heagraíochtaí táirgeoirí a straitéisí a oiriúnú don todhchaí agus aghaidh a thabhairt ar rioscaí fíteashláintíochta nó aimsire trí bhearta agus gníomhaíochtaí leordhóthanacha faoina gcláir oibriúcháin.

               2.COMHAIRLIÚCHÁIN ROIMH GHLACADH AN GHNÍMH

               An 26 Lúnasa 2021 rinneadh comhairliúcháin, inar ghlac saineolaithe ó gach ceann de na 27 mBallstát páirt, sa Mheitheal Saineolaithe um Margaí Talmhaíochta faoi chomheagrú aonair na margaí. Tháinig comhdhearcadh leathan maidir leis an dréacht-Rialachán Tarmligthe as an bpróiseas comhairliúcháin sin.

               Cuireadh an dréacht-Ghníomh Tarmligthe ar an Tairseach um Rialáil Níos Fearr ón 30 Lúnasa 2021 go dtí an 27 Meán Fómhair 2021 agus fuarthas aiseolas ina leith ó 5 páirtí leasmhar. Bhí an t-aiseolas dearfach agus léiríodh tacaíocht ann leis don leasú atá beartaithe, chomh maith le barúlacha maidir leis an tréimhse thagartha, ról na n‑údarás inniúil, cistí frithpháirteacha, rátaí cómhaoinithe agus infheistíochtaí i sócmhainní fisiceacha, i measc nithe eile. Maidir le tuairimí nach dtagann faoi raon feidhme an Ghnímh Tharmligthe seo, leis an tsolúbthacht a thugtar d’eagraíochtaí táirgeoirí agus do Bhallstáit i gcás tubaistí nádúrtha, le teagmhais dhíobhálacha aeráide, nó le díobháil de dheasca galar nó inmhíolú lotnáidí, níorbh fhéidir iad a chur san áireamh.

               3.EILIMINTÍ DLÍ AN GHNÍMH THARMLIGTHE

               Forlíonann an gníomh tarmligthe seo forálacha áirithe de Rialachán (AE) Uimh. 1308/2013 agus de Rialachán (AE) Uimh. 1306/2013 atá riachtanach chun feidhmiú cuí eagraíochtaí táirgeoirí in earnáil na dtorthaí agus na nglasraí a áirithiú agus go háirithe an bonn ar a ríomhtar luach an táirgthe arna mhargú dá dtagraítear in Airteagal 34(2) de Rialachán (AE) Uimh. 1308/2013.

               Le hAirteagal 23 de Rialachán Tarmligthe (AE) 2017/891 ón gCoimisiún cinntear rialacha sonracha maidir leis an uasteorainn ar chúnamh airgeadais ón Aontas, lena n-áirítear solúbthacht i dtaca le ríomh luach an táirgthe arna mhargú i gcásanna sonracha.

               Leis an ngníomh tarmligthe seo déantar foráil maidir le solúbthacht bhreise i dtaca le ríomh luach an táirgthe arna mhargú de chuid eagraíochtaí táirgeoirí i gcás laghdú ar luach an táirgthe arna mhargú de dheasca tubaistí nádúrtha, teagmhais dhíobhálacha aeráide agus galair nó inmhíoluithe lotnaidí.

               RIALACHÁN TARMLIGTHE (AE) …/... ÓN gCOIMISIÚN

               an 12.10.2021

               lena leasaítear Rialachán Tarmligthe (AE) 2017/891 a mhéid a bhaineann le ríomh luach an táirgthe arna mhargú de chuid eagraíochtaí táirgeoirí in earnáil na dtorthaí agus na nglasraí

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001, agus (CE) Uimh. 1234/2007 ón gComhairle
                  1
               , agus go háirithe Airteagal 37, pointí (c)(i) agus (iv), de,

               De bharr an mhéid seo a leanas:

               (1)Le roinnt blianta anuas, tá méadú tagtha ar an damáiste a dhéanann tubaistí nádúrtha nó teagmhais dhíobhálacha aeráide don táirgeadh torthaí agus glasraí san Aontas. In 2017, rinneadh Ciste Dlúthpháirtíochta an Aontais Eorpaigh, a bunaíodh le Rialachán (CE) Uimh. 2012/2002 ón gComhairle
                  2
               , a chur chun úsáide agus tugadh cabhair shonrach don Laitvia d’fhonn an damáiste a rinne tuilte tréana i samhradh agus i bhfómhar na bliana 2017 a dheisiú. In 2018, de dheasca báisteach throm agus tuilte i gcodanna áirithe den Aontas (an Eastóin, an Laitvia, an Liotuáin, agus an Fhionlainn), deonaíodh beart éigeandála le Rialachán Cur Chun Feidhme (AE) 2018/108
                  3
                ón gCoimisiún i bhfoirm cabhrach d’fheirmeoirí. In earrach na bliana 2021, bhuail mórthréimhse seaca réigiúin áirithe de roinnt Ballstát (an Spáinn, an Fhrainc agus an Iodáil, go háirithe) maidir le táirgí áirithe (péitseoga, neachtairíní, úlla agus táirgí eile). Dá thoradh sin tá breis agus 50 % den táirgeacht caillte.

               (2)Ós minice anois a tharlaíonn tubaistí nádúrtha agus teagmhais dhíobhálacha aeráide, tá gá le réiteach fadtéarmach maidir le ríomh luach an táirgthe arna mhargú de chuid eagraíochtaí táirgeoirí, chun a n-athléimneacht a neartú le haghaidh na todhchaí. Is gá leasú a dhéanamh ar Rialachán Tarmligthe (AE) 2017/891 ón gCoimisiún
                  4
                trí fhoráil a dhéanamh maidir le solúbthacht i ríomh luach an táirgthe arna mhargú de chuid eagraíochtaí táirgeoirí san Aontas i gcás go gcasfaí ina n‑aghaidh tubaistí nádúrtha agus teagmhais aeráide a chuirfeadh an táirge sa chaoi nach bhféadfaí é a úsáid lena chaitheamh ná lena phróiseáil.

               (3)Caillteanais mhóra i luach an táirgthe arna mhargú a tharlaíonn de dheasca tubaistí nádúrtha nó teagmhais dhíobhálacha aeráide, bíonn tionchar an-mhór acu ar an méid de chúnamh ón Aontas a fhaigheann na heagraíochtaí táirgeoirí an bhliain i ndiaidh na dteagmhas sin, arae ríomhtar méid an chúnaimh ón Aontas mar chéatadán de luach an táirgthe arna mhargú ag gach eagraíocht táirgeoirí ar leith. I gcás ina gcailltear páirt mhór den fhómhar nó iomlán an fhómhair, bíonn an baol ann do na heagraíochtaí táirgeoirí go gcaillfidís an t‑aitheantas a bronnadh orthu, arae ar cheann de na critéir um aitheantas a fháil tá an critéar nach mór íosluach áirithe táirgthe arna mhargú a bhaint amach ar an leibhéal náisiúnta. Thiocfadh de sin caillteanas eacnamaíoch dúbailte, rud a chuirfeadh cobhsaíocht fhadtéarmach na n‑eagraíochtaí táirgeoirí i mbaol.

               (4)I bhfianaise an ghéaraithe ar a mhinice a tharlaíonn tubaistí nádúrtha agus teagmhais dhíobhálacha aeráide agus i bhfianaise an chaillteanais mhór-mhéadaithe a tharlaíonn dá dtoradh, ní leor an choimirce a bunaíodh le hAirteagal 23(4) de Rialachán Tarmligthe (AE) 2017/891 a dtagann dá bhun go meastar luach an táirgthe arna mhargú a bheith ionann le 65 % dá luach sa tréimhse thagartha roimhe sin.

               (5)Dá bhrí sin, agus de bharr gur gá an chobhsaíocht eacnamaíoch agus airgeadais a ghnóthú maidir le heagraíochtaí táirgeoirí a mbaineann caillteanais mhóra leo i luach an táirgthe arna mhargú de dheasca tubaistí nádúrtha agus teagmhais dhíobhálacha aeráide, ba cheart an tairseach a mhéadú le haghaidh ríomh luach an táirgthe arna mhargú i dtaca le tréimhse thagartha áirithe. I bhfianaise an damáiste mhóir a raibh teagmhais dhíobhálach aeráide a tharla le déanaí ina gcúis leis, ba cheart luach an táirgthe arna mhargú i gcás tubaistí nádúrtha agus teagmhais dhíobhálacha aeráide mar a leagtar síos in Airteagal 23(4) de Rialachán Tarmligthe (AE) 2017/891 a mhéadú go 85 %.

               (6)Thairis sin, ba cheart réiteach a chur ar fáil a bheadh dírithe ar eagraíochtaí táirgeoirí, a dhéanann infheistíocht i mbearta coisctheacha ach a mbainfeadh damáiste mór dóibh dá ainneoin sin de dheasca tubaistí nádúrtha, teagmhais dhíobhálacha aeráide, galair plandaí nó inmhíoluithe lotnaidí, chun cásanna a sheachaint ina mbuailfí iad ní hé amháin le caillteanais i luach a dtáirgthe arna mhargú ach freisin le laghdú ar an gcúnamh airgeadais ón Aontas. Dá bhrí sin, ba cheart luach an táirgthe arna mhargú a leagtar síos in Airteagal 23(4) de Rialachán Tarmligthe (AE) 2017/891 a mhéadú go 100 % i gcás eagraíochtaí táirgeoirí, a chruthóidh go bhfuil na bearta coisctheacha is gá déanta acu i gcoinne galair plandaí, inmhíoluithe lotnaidí, tubaistí nádúrtha agus teagmhais dhíobhálach aeráide, eadhon bearta amhail córais téimh nó líonta a shuiteáil sna cuibhrinn, scéimeanna árachais, nó cistí frithpháirteacha a bhunú.

               (7)Ba cheart, dá bhrí sin, Rialachán Tarmligthe (AE) 2017/891 a leasú dá réir.

               (8)Ós rud é gur de réir na bliana féilire a chuirtear chun feidhme na cláir oibríochtúla agus ós rud é gur ar an mbliain féilire roimh an mbliain reatha a bhunaítear an ríomh a dhéantar ar luach an táirgthe arna mhargú lena gcinntear méid an chúnaimh airgeadais ón Aontas, is gá go dtiocfadh an Rialachán seo i bhfeidhm a luaithe is féidir, an lá tar éis lá a fhoilsithe in Iris Oifigiúil an Aontais Eorpaigh,

               TAR ÉIS AN RIALACHÁN SEO A GHLACADH:

               Airteagal 1

               I mír 4 d’Airteagal 23 de Rialachán Tarmligthe (AE) 2017/891, cuirtear an méid seo a leanas in ionad an dara fomhír:

               ‘I gcás inar tháinig laghdú de 35 % ar a laghad ar luach táirge de dheasca tubaistí nádúrtha, teagmhais aeráide, galair phlandaí nó inmhíolú lotnaidí nach raibh faoi fhreagracht ná faoi rialú na heagraíochta táirgeoirí, measfar luach an táirgthe arna mhargú den táirge sin a bheith ionann le 85 % den luach a bhí air sa tréimhse thagartha roimhe sin. Cuirfidh an eagraíocht táirgeoirí cruthúnas ar fáil d’údarás inniúil an Bhallstáit lena mbaineann go raibh na cúiseanna sin lasmuigh dá fhreagracht agus dá rialú. I gcás ina gcruthóidh an eagraíocht táirgeoirí d’údarás inniúil an Bhallstáit lena mbaineann go ndearna sí na bearta coisctheacha ba ghá in aghaidh na tubaiste nádúrtha, an teagmhais aeráide, an ghalair plandaí nó an inmhíolaithe lotnaidí lena mbaineann, measfar luach an táirgthe arna mhargú le haghaidh an táirge sin a bheith ionann le 100 % den luach a bhí air sa tréimhse thagartha roimhe sin.’.

               Airteagal 2

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 12.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 347, 20.12.2013, lch. 671.

                     (2)

                        Rialachán (CE) Uimh. 2012/2002 ón gComhairle an 11 Samhain 2002 lena mbunaítear Ciste Dlúthpháirtíochta an Aontais Eorpaigh (IO L 311, 14.11.2002, lch. 3).

                     (3)

                        Rialachán Cur Chun Feidhme (AE) 2018/108 ón gCoimisiún an 23 Eanáir 2018 maidir le beart éigeandála i bhfoirm cabhrach d’fheirmeoirí de dheasca tuilte agus báisteach throm i gceantair áirithe sa Liotuáin, sa Laitvia, san Eastóin agus san Fhionlainn (IO L 19, 24.1.2018, lch. 6).

                     (4)

                        Rialachán Tarmligthe (AE) 2017/891 ón gCoimisiún an 13 Márta 2017 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle maidir le hearnáil na dtorthaí agus na nglasraí agus le hearnáil na dtorthaí agus na nglasraí próiseáilte agus lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle maidir le pionóis atá le cur i bhfeidhm sna hearnálacha sin agus lena leasaítear Rialachán Cur Chun Feidhme (AE) Uimh. 543/2011 ón gCoimisiún (IO L 138, 25.5.2017, lch. 4).


title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2018/848 ó Pharlaimint na hEorpa agus ón gComhairle le rialacha maidir le heisiúint deimhnithe comhlántacha lena ndeimhnítear neamhúsáid antaibheathach i dtáirgeadh táirgí ainmhithe orgánacha chun críche onnmhairithe

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Tar éis ghlacadh Rialachán (AE) 2018/848, Rialachán a mbeidh feidhm aige ón 1 Eanáir 2022, is gá Rialachán Tarmligthe a ghlacadh lena bhforlíontar an Rialachán sin trí mhúnla a leagan síos le haghaidh deimhniú comhlántach, deimhniú lena ndeimhnítear go ndéantar táirgí ainmhithe orgánacha a tháirgeadh gan antaibheathaigh a úsáid. Tá gá leis sin chun rochtain ar mhargaí i dtríú tíortha áirithe a éascú d’oibreoirí orgánacha an Aontais, margaí ina gceanglaítear go ndéantar táirgí ainmhithe orgánacha a tháirgeadh gan antaibheathaigh a úsáid. Ní mór deimhneacht dhlíthiúil a bheith ag oibreoirí orgánacha an Aontais maidir leis na rialacha a mbeidh feidhm acu i ndáil leis an tsaincheist seo.

               2.COMHAIRLIÚCHÁIN ROIMH GHLACADH AN GHNÍMH

               Rinneadh an gníomh a phlé go mion leis na Ballstáit ag an nGrúpa Saineolaithe maidir le Táirgeadh Orgánach, agus leis na príomheagraíochtaí a dhéanann ionadaíocht thar ceann na hearnála orgánaí chomh maith. Tugadh fógra do chomhpháirtithe na hEagraíochta Domhanda Trádála agus rinneadh comhairliúcháin phoiblí ghinearálta.

               3.EILIMINTÍ DLÍ AN GHNÍMH THARMLIGTHE

               Sa Ghníomh Tarmligthe seo, leagtar síos an tsamhail le haghaidh deimhniú comhlántach lena ndeimhnítear go ndéantar táirgí ainmhithe orgánacha a tháirgeadh gan antaibheathaigh a úsáid chun críche onnmhairithe.

               RIALACHÁN TARMLIGTHE (AE) …/... ÓN gCOIMISIÚN

               an 18.10.2021

               lena bhforlíontar Rialachán (AE) 2018/848 ó Pharlaimint na hEorpa agus ón gComhairle le rialacha maidir le heisiúint deimhnithe comhlántacha lena ndeimhnítear neamhúsáid antaibheathach i dtáirgeadh táirgí ainmhithe orgánacha chun críche onnmhairithe

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena n‑aisghairtear Rialachán (CE) Uimh. 834/2007 ón gComhairle
                  1
               , agus go háirithe Airteagal 44(2) de,

               De bharr an mhéid seo a leanas:

               (1)Éilíonn tríú tíortha áirithe go ndéanfar táirgí ainmhithe orgánacha a tháirgeadh gan antaibheathaigh a úsáid. Chun rochtain ar mhargaí sna tíortha sin a éascú, oibreoirí nó grúpaí oibreoirí san Aontas ar mian leo na táirgí sin a onnmhairiú, ba cheart iad a bheith in ann neamhúsáid antaibheathach a chruthú trí bhíthin doiciméad oifigiúil.

               (2)De bhun Airteagal 35 de Rialachán (AE) 2018/848, údaráis inniúla nó, i gcás inarb iomchuí, údaráis rialaithe nó comhlachtaí rialaithe, ní mór dóibh deimhniú a sholáthar d’aon oibreoir nó d’aon ghrúpa oibreoirí a thug fógra faoina ghníomhaíocht agus a chomhlíonann an Rialachán sin. Chun a dheimhniú go ndéantar na táirgí ainmhithe orgánacha a tháirgeadh gan antaibheathaigh a úsáid, ba cheart an deis a bheith ag an oibreoir nó ag an ngrúpa oibreoirí eisiúint deimhniú comhlántach a iarraidh ar na húdaráis inniúla sin nó, i gcás inarb iomchuí, ar na húdaráis rialaithe nó ar na comhlachtaí rialaithe sin. Ba cheart an tsamhail sin le haghaidh deimhniú comhlántach a bhunú.

               (3)Ar mhaithe le soiléireacht agus deimhneacht dhlíthiúil, ba cheart feidhm a bheith ag an Rialachán seo ó dháta chur i bhfeidhm Rialachán (AE) 2018/848,

               TAR ÉIS AN RIALACHÁN SEO A GHLACADH:

               Airteagal 1

               Deimhniú comhlántach lena ndeimhnítear neamhúsáid antaibheathach i dtáirgeadh orgánach táirgí ainmhithe chun críche onnmhairithe

               Arna iarraidh sin d’oibreoir nó do ghrúpa oibreoirí a bhfuil deimhniú dá dtagraítear in Airteagal 35 de Rialachán (AE) 2018/848 acu cheana, an t‑údarás inniúil ábhartha nó, i gcás inarb iomchuí, an t‑údarás nó an comhlacht rialaithe ábhartha, eiseoidh sé deimhniú comhlántach lena ndeimhneofar gur tháirg an t‑oibreoir nó an grúpa oibreoirí táirgí ainmhithe orgánacha gan antaibheathaigh a úsáid má tá an deimhniú sin ag teastáil chun na táirgí sin a onnmhairiú ón Aontas. Tá an tsamhail le haghaidh an deimhnithe chomhlántaigh sin leagtha amach san Iarscríbhinn a ghabhann leis an Rialachán seo.

               Airteagal 2

               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 1 Eanáir 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 18.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 150, 14.6.2018, lch. 1.

    ---documentbreak---

               IARSCRÍBHINN

               DEIMHNIÚ COMHLÁNTACH LENA nDEIMHNÍTEAR NEAMHÚSÁID ANTAIBHEATHACH I dTÁIRGEADH ORGÁNACH TÁIRGÍ AINMHITHE CHUN CRÍCHE ONNMHAIRITHE

                        1.Uimhir an doiciméid:

                        2.(roghnaigh de réir mar is iomchuí)

                        ·An t‑oibreoir

                        ·Grúpaí oibreoirí

                        3.Ainm agus seoladh an oibreora nó an ghrúpa oibreoirí:

                        4.Ainm agus seoladh údarás inniúil nó, i gcás inarb iomchuí, údarás rialaithe nó chomhlacht rialaithe an oibreora nó an ghrúpa oibreoirí agus an chóduimhir i gcás údarás rialaithe nó comhlacht rialaithe:

                        5.Uimhir dhoiciméid an deimhnithe a sholáthraítear d’oibreoir nó do ghrúpa oibreoirí de bhun Airteagal 35 de Rialachán (AE) 2018/848 i gcomhréir le hIarscríbhinn VI a ghabhann leis an Rialachán sin:

                        Eisíodh an deimhniú seo lena dheimhniú gurb iad seo a leanas na táirgí ainmhithe orgánacha a tháirg an t‑oibreoir nó an grúpa oibreoirí (roghnaigh de réir mar is iomchuí) gan antaibheathaigh a úsáid:

                        1.………………….

                        2.………………….

                        3.………………….

                        6.Dáta, áit:

                        Ainm agus síniú thar ceann an údaráis inniúil eisiúna nó, i gcás inarb iomchuí, an údaráis rialaithe nó an chomhlachta rialaithe:

                        7.Deimhniú comhlántach bailí ón……….[cuir isteach dáta] go dtí an……….[cuir isteach dáta]


title: RIALACHÁN TARMLIGTHE (AE) /... ÓN gCOIMISIÚN lena bhforlíontar Rialachán (AE) 2019/1009 ó Pharlaimint na hEorpa agus ón gComhairle trí chritéir a leagan síos maidir le héifeachtúlacht agus sábháilteacht agranamaíoch le haghaidh úsáid seachtháirgí i dtáirgí leasacháin AE

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               De réir Airteagal 42(7) de Rialachán (AE) 2019/1009(
                  1
               ), faoin 16 Iúil 2022, tá ar an gCoimisiún Iarscríbhinn II, Cuid II, Catagóir Comhábhair (CMC) 11, pointe 3 a fhorlíonadh trí chritéir a leagan síos maidir le héifeachtúlacht agus sábháilteacht agranamaíoch le haghaidh úsáid seachtháirgí de réir bhrí Threoir 2008/98/CE(
                  2
               ) i dtáirgí leasacháin AE. Caithfidh na critéir sin a bheith i gcomhréir leis na cleachtais reatha monaraíochta táirgí, forbairtí teicneolaíochta, agus an fhianaise eolaíoch is déanaí.

               Thug an Coimisiún sainordú don Airmheán Comhpháirteach Taighde comhairle eolaíoch a thabhairt dó chun a thasc a chur i gcrích.

               Tá an Rialachán tarmligthe seo bunaithe ar an tuarascáil ó Airmheán Comhpháirteach Taighde an Choimisiúin (‘JRC’) maidir le Technical proposals for by-products and high purity materials as component materials for EU Fertilising Products
                  3
                [Moltaí teicniúla maidir le seachtháirgí agus ábhair ardíonachta mar chomhábhair le haghaidh táirgí leasacháin AE].

               2.COMHAIRLIÚCHÁIN ROIMH GHLACADH AN GHNÍMH

               De bhun Airteagal 44(4) de Rialachán (AE) 2019/1009, chuathas i gcomhairle le saineolaithe arna n‑ainmniú ag gach Ballstát i ngrúpa saineolaithe an Choimisiúin maidir le Táirgí Leasacháin (E01320) de réir rialacha Chomhaontú Idirinstitiúideach an 13 Aibreán 2016 maidir le Reachtóireacht Níos Fearr
                  4
               .

               Tá sonraí na gcomhairliúchán sin ar fáil i miontuairiscí na gcruinnithe a reáchtáladh an 22-23 Samhain 2021 agus an 26 Eanáir 2022, agus i bpáipéir seasaimh éagsúla na bpáirtithe leasmhara atá ar fáil go poiblí ar leathanach CIRCABC an ghrúpa, ag an nasc seo a leanas:

                  https://circabc.europa.eu/ui/group/36ec94c7-575b-44dc-a6e9-4ace02907f2f/library/b8e01334-4d39-445d‑bf4e-589356d55b1f

               Thacaigh na Ballstáit agus na páirtithe leasmhara le glacadh an Rialacháin tharmligthe seo den chuid is mó.

               Foilsíodh an Rialachán tarmligthe seo le haghaidh aiseolais ar an Tairseach um Rialáil Níos Fearr. Na 28 n‑aighneacht a cuireadh isteach, bhain siad le mionsonraí teicniúla éagsúla sna critéir a leagtar síos sa Rialachán tarmligthe.

               Bhain cuid de na haighneachtaí sin le luachanna teorann maidir le cróimiam agus vanaidiam iomlán mar a leagtar síos i gcás slaigí feiriúla. Rinneadh leasanna éagsúla a chosaint. Sna haighneachtaí ó tháirgeoirí cruach rinneadh argóint ar son deireadh a chur leis na luachanna teorann, ós rud é go ndéanfaidís cuid mhór de na seachtháirgí atá ar an margadh faoi láthair a eisiamh agus go gcuirfí bac ar an ngeilleagar ciorclach dá dheasca sin, d’ainneoin nach bhfuil bonn eolaíoch daingean ann a chruthódh na rioscaí a bhaineann leis na miotail throma sin a bheith ann. Rinne páirtithe leasmhara eile argóintí ar son luachanna teorann níos ísle a thabhairt isteach.

               Ní dhearnadh aon athrú ar an dréacht‑Rialachán tarmligthe. Measann an Coimisiún gur réiteach cothrom iad na luachanna teorann a áirítear sa Rialachán tarmligthe chun an geilleagar ciorclach a chur chun cinn gan bonn a chur ar fáil le haghaidh carnadh cróimiam agus vanaidiam iomlán san ithir. Tá an rogha sin bunaithe ar an measúnú eolaíoch a rinne JRC sa tuarascáil.

               Cuireadh in iúl san aiseolas poiblí freisin gur féidir radanúiclídí a fhaightear go nádúrtha a bheith le fáil in iarmhair ó phróiseáil nó ó íonú méine fosfáite dríodair. Chun a áirithiú gur féidir seachtháirgí den sórt sin a úsáid go sábháilte i dtáirgí leasacháin AE, tá leasú déanta ar an dréacht‑Rialachán tarmligthe chun uasleibhéil a leagan síos maidir le luachanna tiúchana gníomhaíochta i gcás úrainiam agus tóiriam.

               Cuireadh aighneachtaí isteach freisin maidir leis na cineálacha seachtháirgí a d’fhéadfadh na critéir a chomhlíonadh. Ar an dóigh sin, rinneadh an argóint nach gcumhdaíonn na critéir seachtháirgí orgánacha ná salainn mhaignéisiam agus photaisiam ard‑íonachta.

               Ní dhearnadh aon athrú ar an dréacht‑Rialachán tarmligthe. Rinne JRC na critéir a fhorbairt ar bhonn na faisnéise a sholáthar na páirtithe leasmhara maidir leis na seachtháirgí atá ar an margadh cheana féin. Toisc go bhfuil céim dhéanach den nós imeachta um ghlacadh ann, níl sé indéanta a thuilleadh measúnú grinn a dhéanamh ar critéir sábháilteachta agus éifeachtúlachta agranamaíche a bhainfeadh go sonrach le hábhair nua.

               D’iarr roinnt páirtithe leasmhara go n‑ardófaí an luach teorann maidir le carbón orgánach. Ní dhearna aon athrú mar measann an Coimisiún gur ceanglas sábháilteachta tábhachtach é an critéar sin. Níl na hábhair atá ar bheagán carbóin orgánaigh ag cruthú timpeallacht fhabhrach le haghaidh fhás na bpataiginí.

               Tugadh fógra freisin maidir leis an dréacht‑Rialachán tarmligthe ar bhonn Airteagal 2(9)(2) den Chomhaontú maidir le Bacainní Teicniúla ar an Trádáil. Níor cuireadh aon bharúil isteach.

               3.EILIMINTÍ DLÍ AN GHNÍMH THARMLIGTHE

               Forlíontar Rialachán (AE) 2019/1009 leis an ngníomh dlí. Is é Airteagal 42(7) de Rialachán (AE) 2019/1009 bunús dlí an ghnímh tharmligthe seo.

               RIALACHÁN TARMLIGTHE (AE) …/... ÓN gCOIMISIÚN

               an 14.3.2022

               lena bhforlíontar Rialachán (AE) 2019/1009 ó Pharlaimint na hEorpa agus ón gComhairle trí chritéir a leagan síos maidir le héifeachtúlacht agus sábháilteacht agranamaíoch le haghaidh úsáid seachtháirgí i dtáirgí leasacháin AE

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2019/1009 ó Pharlaimint na hEorpa agus ón gComhairle an 5 Meitheamh 2019 lena leagtar síos rialacha maidir le táirgí leasacháin AE a chur ar fáil ar an margadh agus lena leasaítear Rialachán (CE) Uimh. 1069/2009 agus Rialachán (CE) Uimh. 1107/2009 agus lena n‑aisghairtear Rialachán (CE) Uimh. 2003/2003
                  5
               , agus go háirithe Airteagal 42(7) de,

               De bharr an mhéid seo a leanas:

               (1)Le Rialachán (AE) 2019/1009 leagtar síos rialacha maidir le táirgí leasacháin AE a chur ar fáil ar an margadh. Comhábhair de cheann amháin nó níos mó de na catagóirí a liostaítear in Iarscríbhinn II a ghabhann leis an Rialachán sin, bíonn siad i dtáirgí leasacháin AE. I gcomhréir le Catagóir Comhábhair (‘CMC’) 11 den Iarscríbhinn sin, seachtháirgí de réir bhrí Threoir 2008/98/CE ó Pharlaimint na hEorpa agus ón gComhairle
                  6
               , maille le roinnt eisceachtaí, agus ar seachtháirgí iad atá le clárú i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle, is féidir na seachtháirgí sin a bheith i dtáirgí leasacháin AE
                  7
               .

               (2)Le hAirteagal 42(7) de Rialachán (AE) 2019/1009 ceanglaítear ar an gCoimisiún Cuid II, CMC 11, pointe 3,d’Iarscríbhinn II a fhorlíonadh trí chritéir a leagan síos maidir le héifeachtúlacht agus sábháilteacht agranamaíoch le haghaidh úsáid seachtháirgí de réir bhrí Threoir 2008/98/CE i dtáirgí leasacháin AE. Chuige sin, thug an Coimisiún sainordú don Airmheán Comhpháirteach Taighde (‘JRC’) comhairle eolaíoch a thabhairt
                  8
               .

               (3)Comhdhéanann na seachtháirgí de réir bhrí Threoir 2008/98/CE catagóir an‑ilchineálach de shubstaintí. Ní ionann cineál fisiceach ná ceimiceach do na substaintí sin, agus is le linn próisis táirgthe éagsúla a fhaightear iad. Chun críocha an Rialacháin seo, déantar na seachtháirgí a roinnt ina dhá gcatagóir, ag brath ar an gcineál éifeachtúlachta agranamaíche a bhaineann leo. Is leis na seachtháirgí a chuireann cothaithigh ar fáil do phlandaí nó do bheacáin nó a fheabhsaíonn éifeachtúlacht chothaitheach plandaí nó beacán a bhaineann an chéad chatagóir. Is leis na seachtháirgí a úsáidtear mar bhreiseáin theicniúla i dtiúchan níos lú a bhaineann an dara catagóir. Cé nach mbaineann siad go díreach leis an gcothú ná leis an éifeachtúlacht chothaitheach, is amhlaidh a fheabhsaíonn siad cáilíocht an táirge leasacháin nó an tsábháilteacht le linn a láimhseála.

               (4)I gcás na chéad chatagóire, tá seachtháirgí sainaitheanta ag JRC ar toradh iad ar phróisis táirgthe éagsúla agus a bhfuil salainn amóiniam, salainn sulfáite, salainn fosfáite, sulfar eiliminteach, carbónáit chailciam agus ocsaíd chailciam iontu. Chun a áirithiú go bhfuil luach agranamaíoch soiléir ag na seachtháirgí agus nach mbaineann éifeachtaí leo atá díobhálach do shláinte an duine nó don chomhshaol, ba cheart ceanglas dian a leagan síos maidir leis an íonacht.

               (5)I gcás an dara catagóir, mhol JRC go gceadófaí seachtháirgí a úsáid mar bhreiseáin theicniúla, amhail oibreáin chruaite, oibreáin nasctha nó stuála, nó oibreáin frithdheannaigh chun an chosaint ar shláinte na n‑úsáideoirí a fheabhsú. Chun a áirithiú nach gcuirfidh úsáid seachtháirgí den sórt sin éifeachtúlacht agranamaíoch fhoriomlán an táirge leasúcháin AE i mbaol agus nach mbeidh aon éifeacht dhíobhálach ann ar shláinte an duine ná ar an gcomhshaol, ba cheart uastiúchan sa táirge leasacháin AE deiridh a leagan síos.

               (6)Ina theannta sin, rinne JRC measúnú ar na seachtháirgí is mó a úsáidtear de réir na gcleachtas atá ann. Roghnaíodh na seachtháirgí sin ar bhonn a n‑acmhainneachta chun margaidh, na sonraí atá ar fáil, a staid reatha ó thaobh an dlí de, a stair úsáide agus a luach agranamaíoch soiléir, agus chomh maith leis sin ar bhonn a neamhchasta a bheadh sé critéir shábháilteachta a fhorbairt i bhfianaise na srianta ama a bhain leis an measúnú a dhéanamh. Is iad na seachtháirgí a sainaithníodh máthair‑licéar ó imoibriú 5(β-meitil-tia-eitil)-hiodantóin le carbónáit photaisiam i bpróiseas táirgthe meitiainín, iarmhair ó phróiseáil agus íonú mianraí agus mianta, leacht iardhriogtha ó phróiseas Solvay, aol cairbíde ó tháirgeadh aicéitiléine, slaigí feiriúla, salainn mhiotail ó phróiseáil tiúchana mianta agus cóireáil dromchla miotail, agus aigéid húmacha agus fulvacha ó mhílíthiú uisce óil. Ba cheart na seachtháirgí sonracha sin a úsáid i dtáirgí leasacháin AE gan ceanglas go gcloífí le leibhéil shriantacha íonachta i gcás na chéad chatagóire de sheachtháirgí nó go gcloífí leis an gcuspóir agus an uastiúchan a cheadaítear i gcás an dara catagóir de sheachtháirgí. Is é an fáth leis sin go bhfuil na seachtháirgí sin sainaitheanta go soiléir, rud a d’fhág go raibh JRC ábalta measúnú críochnúil a dhéanamh ar a luach agranamaíoch agus ar na rioscaí sonracha uile a d’fhéadfadh a bheith ag gabháil leo.

               (7)Thairis sin, na critéir fhorlíontacha comhfhreagracha maidir le sábháilteacht le haghaidh úsáid seachtháirgí, ba cheart iad a leagan síos.

               (8)Ba cheart roinnt de na seachtháirgí sin critéir shábháilteachta a chomhlíonadh a chuireann teorainn leis an gcion éilleán agus substaintí eile ar chúis imní iad, ar critéir iad a chuirtear i bhfeidhm sa bhreis orthu siúd a leagtar síos in Iarscríbhinn I a ghabhann le Rialachán (AE) 2019/1009 i gcás na catagóire comhfhreagraí le haghaidh na feidhme táirge, agus gan dochar do Rialachán (AE) 2019/1021 ó Pharlaimint na hEorpa agus ón gComhairle
                  9
               .

               (9)Ba cheart luachanna teorann breise a leagan síos le haghaidh na n‑éilleán cróiniam, tailliam agus vanaidiam iomlán. Is féidir na héilleáin sin a bheith i roinnt de na seachtháirgí mar thoradh ar shainiúlacht a bpróisis táirgthe. Ba cheart a áirithiú leis na luachanna teorann atá á moladh i gcás na n‑éilleán sin nach dtarlóidh carnadh na n‑éilleán san ithir de thoradh úsáid táirgí leasacháin AE ina bhfuil seachtháirgí a bhfuil na héilleán sin iontu. Ba cheart na luachanna teorann le haghaidh na n‑éilleán sin a chinneadh mar thiúchan sa táirge deiridh, cosúil leis na ceanglais a leagtar amach in Iarscríbhinn I a ghabhann le Rialachán (AE) 2019/1009. Tá bonn cirt leis sin toisc gur leis an táirge deiridh seachas le comhábhar, go ginearálta, a bhaineann na critéir shábháilteachta a thugtar isteach mar fhreagra ar aon riosca ar leith arna shainaithint. Ba cheart éascaíocht a dhéanamh leis sin don mheasúnú comhréireachta agus don fhaireachas margaidh ar na táirgí sin, mar is ar an táirge deiridh amháin a bhíonn tástálacha le déanamh.

               (10)Is eol go mbíonn radanúiclídí a fhaightear go nádúrtha le fáil sna hiarmhair ó phróiseáil nó ó íonú méine fosfáite dríodair. Chun úsáid shábháilte seachtháirgí den sórt sin i dtáirgí leasacháin AE a áirithiú, is iomchuí uasleibhéil a leagan síos maidir le luachanna tiúchana gníomhaíochta i gcás radanúiclídí a fhaightear go nádúrtha, ón tsraith úráiniam agus tóiriam i dtáirgí leasacháin AE ina bhfuil ábhair den sórt sin.

               (11)Thairis sin, ba cheart critéir shábháilteachta bhreise a leagan síos chun teorainn a chur leis an gcion 16 hidreacarbóin iltimthriallacha aramatacha (PAH16)
                  10
                agus débheinsi-p-dé-ocsainí polaclóirínithe agus débheinseafúrán (PCDD/PCDF)
                  11
               . Leagtar síos le Rialachán (AE) 2019/1021 laghduithe ar an scaoileadh i gcás PAH16 agus PCDD/PCDF mar shubstaintí a tháirgtear go neamhbheartaithe le linn próisis mhonaraíochta, ach ní thugtar isteach leis luach teorann i gcásanna den sórt sin. I bhfianaise na n‑ardrioscaí a bhaineann leis na truaillleáin sin a bheith i dtáirgí leasacháin, meastar gurb iomchuí ceanglais a thabhairt isteach is déine ná na ceanglais sin a leagtar síos sa Rialachán sin. Is ar leibhéal an chomhábhair ba cheart na luachanna teorann sin a leagan síos seachas mar thiúchan sa táirge deiridh, chun an comhleanúnachas le Rialachán (AE) 2019/1021 a áirithiú.

               (12)Is féidir nach ábhartha i ngach cás na luachanna teorann le haghaidh na n‑éilleán PAH16 agus PCDD/PCDF. Dá bhrí sin, ba cheart an deis a bheith ag monaróirí a thoimhdiú go gcomhlíonann an táirge leasacháin ceanglas áirithe gan é sin a fhíorú, le tástáil mar shampla, aon uair is cinnte dobhréagnaithe, de thoradh chineál nó phróiseas monaraíochta na seachtháirgí a bhaineann le CMC 11 nó an táirge leasacháin AE ina bhfuil seachtháirge den sórt sin, go bhfuil an ceanglas réamhráite á chomhlíonadh.

               (13)Is féidir seiléiniam a bheith i roinnt de na seachtháirgí, substaint is féidir a bheith tocsaineach má tá sé ann i dtiúchan ard. Is féidir clóiríd a bheith i roinnt acu freisin, rud a d’fhéadfadh a bheith ina ábhar imní maidir leis an tsalandacht san ithir. Aon uair a bheidh na substaintí sin ann i dtiúchan a sháraíonn teorainn áirithe, ba cheart a gcion a léiriú ar an lipéad le go mbeidh an t‑eolas cuí ag úsáideoirí an táirge leasacháin.

               (14)Ós rud é go mbeidh feidhm iomlán ag Rialachán (AE) 2019/1009 ón 16 Iúil 2022, is gá cur i bhfeidhm an Rialacháin seo a chur siar go dtí an dáta sin,

               TAR ÉIS AN RIALACHÁN SEO A GHLACADH:

               Airteagal 1

               1.Seachtháirgí a bhaineann le Catagóir Comhábhair (CMC) 11 dá dtagraítear i gCuid II d’Iarscríbhinn II a ghabhann le Rialachán (AE) 2019/1009, ar seachtháirgí iad a thugann cothaithigh do phlandaí nó do bheacáin nó a fheabhsaíonn a n‑éifeachtúlacht chothaithe, comhlíonfaidh siad na critéir seo a leanas maidir le héifeachtúlacht agus sábháilteacht agranamaíoch:

               (a)go bhfuil iontu, de réir ábhar tirim, ar a laghad 95 % salainn amóiniam, salainn sulfáite, salainn fosfáite, sulfar eiliminteach, carbónáit chailciam nó ocsaíd chailciam, nó meascáin díobh sin;

               (b)go dtáirgtear iad mar dhlúthchuid de phróiseas táirgthe ina n‑úsáidtear mar ábhair ionchuir substaintí agus meascáin, diomaite de sheachtháirgí ainmhithe nó táirgí díorthaithe atá laistigh de raon feidhme Rialachán (CE) Uimh. 1069/2009 ó Pharlaimint na hEorpa agus ón gComhairle
                  12
               ;

               (c)go bhfuil iontu cion carbóin orgánaigh (Corg) nach mó ná 0,5 % d’ábhar tirim an tseachtháirge;

               (d)nach bhfuil iontu ach ar a mhéid 6 mg/kg d’ábhar tirim de hidreacarbóin iltimthriallacha aramatacha (PAH16)
                  13
                ;

               (e)nach bhfuil iontu ach ar a mhéid 20 ng de choibhéisí tocsaineachta EDS
                  14
               /kg d’ábhar tirim de na débheinsi-para-dé-ocsainí polaclóirínithe agus de na débheinseafúráin (PCDD/PCDF)
                  15
               .

               Táirge leasacháin AE ina bhfuil seachtháirgí nó atá comhdhéanta de sheachtháirgí a chuireann cothaithigh ar fáil do phlandaí nó do bheacán nó a fheabhsaíonn a n‑éifeachtúlacht chothaithe, ní bheidh sa táirge sin níos mó ná:

               (a)400 mg/kg d’ábhar tirim de chróimiam iomlán (Cr);

               (b)2 mg/kg d’ábhar tirim de thailliam (Tl).

               2.Seachtháirgí a bhaineann le Catagóir Comhábhair (CMC) 11 dá dtagraítear i gCuid II d’Iarscríbhinn II a ghabhann le Rialachán (AE) 2019/1009, ar seachtháirgí iad a úsáidtear mar bhreiseáin theicniúla, comhlíonfaidh siad na critéir seo a leanas maidir le héifeachtúlacht agus sábháilteacht agranamaíoch:

               (a)gurb é ról atá acu sábháilteacht nó éifeachtúlacht agranamaíoch an táirge leasacháin AE a fheabhsú;

               (b)go bhfuil siad le fáil sa táirge leasacháin AE ag tiúchan iomlán nach mó ná 5 % de réir maise;

               (c)nach bhfuil iontu ach ar a mhéid 6 mg/kg d’ábhar tirim de hidreacarbóin iltimthriallacha aramatacha (PAH16);

               (d)nach bhfuil iontu ach ar a mhéid 20 ng de choibhéisí tocsaineachta EDS
                  16
               /kg d’ábhar tirim de na débheinsi-para-dé-ocsainí polaclóirínithe agus de na débheinseafúráin (PCDD/PCDF).

               Airteagal 2

               1.Níl feidhm ag na critéir a leagtar síos in Airteagal 1 maidir le seachtháirgí a bhaineann le CMC 11 dá dtagraítear i gCuid II d’Iarscríbhinn II a ghabhann le Rialachán (AE) 2019/1009, ar seachtháirgí iad is ceann de na nithe a leanas atá iontu:

               (a)máthair-licéar ó imoibriú 5(β-meitil-tia-eitil)-hiodantóin le carbónáit photaisiam i bpróiseas táirgthe meitiainín;

               (b)iarmhair ó phróiseáil agus íonú mianraí agus mianta, má tá iontu carbónáití cailciam, carbónáití maignéisiam, sulfáití cailciam, ocsaíd mhaignéisiam, salainn fosfáite, agus/nó salainn uiscethuaslagtha de photaisiam, de mhaignéisiam, nó de shóidiam, mar chion iomlán ar mó é ná 60 % d’ábhar tirim na n‑iarmhar;

               (c)leacht iardhriogtha ó phróiseas Solvay;

               (d)aol cairbíde ó tháirgeadh aicéitiléine;

               (e)slaigí feiriúla;

               (f)substaintí a dhíorthaítear ó phróiseáil dlútháin méine agus ó chóireáil dromchla miotail ina bhfuil ar a laghad 2 % de réir maise de chaitiain mhiotail thrasdultaigh dhéfhiúsacha nó thrífhiúsacha (sinc (Zn), copar (Cu), iarann (Fe), mangainéis (Mn), nó cóbalt (Co)) i dtuaslagán;

               (g)aigéid húmacha agus fulvacha ó mhílíthiú uisce óil.

               2.Na luachanna tiúchana gníomhaíochta de radanúiclídí a fhaightear go nádúrtha agus a bhaineann leis na sraitheanna U-238 agus Th‑232 i dtáirge leasacháin AE ina bhfuil iarmhair nó atá comhdhéanta d’iarmhair ó phróiseáil nó íonú méine fosfáite dríodair i gcomhréir le mír 1, pointe (b), ní bheidh siad níos mó ná 1 kBq/kg den táirge.

               3.Táirge leasacháin AE ina bhfuil seachtháirgí nó atá comhdhéanta de sheachtháirgí dá dtagraítear i bpointí (e) agus (f) den chéad mhír, ní bheidh sa táirge sin níos mó ná:

               (a)400 mg/kg d’ábhar tirim de chróimiam iomlán (Cr);

               (b)2 mg/kg d’ábhar tirim de thailliam (Tl);

               (c)600 mg/kg d’ábhar tirim de vanaidiam (V).

               Airteagal 3

               Maidir le ceanglais áirithe a leagtar síos in Airteagal 1(1), an chéad fhomhír, pointí (d) agus (e), Airteagal 1(1), an dara fomhír, Airteagal 1(2), pointí (c) agus (d), agus Airteagal 2(2) agus (3), i gcás inar cinnte dobhréagnaithe go bhfuil an ceanglas sin á chomhlíonadh de thoradh chineál nó phróiseas monaraíochta an tseachtháirge nó an táirge leasacháin AE ina bhfuil seachtháirge, de réir mar is infheidhme, féadfar a thoimhdiú gurb ann don chomhlíonadh sin gan é sin a fhíorú (le tástáil mar shampla), sa nós imeachta um measúnú comhréireachta, faoi fhreagracht an mhonaróra.

               Airteagal 4

               1.I gcás táirge leasacháin AE ina bhfuil seachtháirgí nó atá comhdhéanta de sheachtháirgí dá dtagraítear in Airteagal 1(1), an chéad fhomhír agus in Airteagal 2, an chéad mhír, pointí (b) go (f), agus ar táirge leasacháin AE é ina bhfuil cion seiléiniam (Se) atá os cionn 10 mg/kg d’ábhar tirim, léireofar an cion seiléiniam.

               2.I gcás táirge leasacháin AE ina bhfuil seachtháirgí nó atá comhdhéanta de sheachtháirgí dá dtagraítear in Airteagal 1(1), an chéad fhomhír agus in Airteagal 2, an chéad mhír, pointí (b), (c) agus (g), agus ar táirge leasacháin AE é ina bhfuil cion clóiríde (Cl-) atá os cionn 30 mg/kg d’ábhar tirim, léireofar an cion clóiríde, ach amháin má tháirgtear an táirge leasacháin AE trí phróiseas monaraíochta ina n‑úsáidtear substaintí nó meascáin ina bhfuil clóiríd chun salainn mhiotail alcaile nó salainn chré mhiotail alcaile a tháirgeadh nó a chuimsiú, agus go soláthraítear faisnéis faoi na salainn sin i gcomhréir le hIarscríbhinn III.

               3.I gcás ina léirítear an cion seiléiniam nó clóiríde i gcomhréir le míreanna 1 agus 2, beidh sé scartha go soiléir ón dearbhú maidir le cothaithigh agus féadfar é a chur in iúl mar raon luachanna.

               4.I gcás inar cinnte dobhréagnaithe go bhfuil an cion seiléiniam nó clóiríde i dtáirge leasacháin AE den sórt sin faoi bhun na luachanna teorann i míreanna 1 agus 2 de thoradh chineál nó phróiseas monaraíochta an tseachtháirge nó an táirge leasacháin AE ina bhfuil an seachtháirge sin, de réir mar is infheidhme, féadfar gan aon fhaisnéis faoi na paraiméadair sin a bheith ar an lipéad, gan fhíorú (le tástáil mar shampla), faoi fhreagracht an mhonaróra.

               Airteagal 5

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm ag an Rialachán seo ón 16 Iúil 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 14.3.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        Rialachán (AE) 2019/1009 ó Pharlaimint na hEorpa agus ón gComhairle an 5 Meitheamh 2019 lena leagtar síos rialacha maidir le táirgí leasacháin AE a chur ar fáil ar an margadh agus lena leasaítear Rialacháin (CE) Uimh. 1069/2009 agus Uimh. 1107/2009 agus lena n‑aisghairtear Rialachán (CE) Uimh. 2003/2003, IO L 170, 25.6.2019, lgh. 1–114.

                     (2)

                        Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl agus lena n‑aisghairtear Treoracha áirithe, IO L 312, 22.11.2008, lgh. 3-30.

                     (3)

                        Huygens D, Saveyn HGM, Technical proposals for by-products and high purity materials as component materials for EU Fertilising Products[Moltaí teicniúla maidir le seachtháirgí agus ábhair ardíonachta mar chomhábhair le haghaidh táirgí leasacháin AE], JRC128459, Oifig Foilseachán an Aontais Eorpaigh, Lucsamburg, 2022.

                     (4)

                        IO L 123, 12.5.2016, lch. 1-14.

                     (5)

                        IO L 170, 25.6.2019, lch. 1.

                     (6)

                        Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl agus lena n‑aisghairtear Treoracha áirithe, (IO L 312, 22.11.2008, lch. 3).

                     (7)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

                     (8)

                        Huygens D, Saveyn HGM, Technical proposals for by-products and high purity materials as component materials for EU Fertilising Products[Moltaí teicniúla maidir le seachtháirgí agus ábhair ardíonachta mar chomhábhair le haghaidh táirgí leasacháin AE], JRC128459, Oifig Foilseachán an Aontais Eorpaigh, Lucsamburg, 2022.

                     (9)

                        Rialachán (AE) 2019/1021 ó Pharlaimint na hEorpa agus ón gComhairle an 20 Meitheamh 2019 maidir le truailleáin orgánacha mharthanacha (IO L 169, 25.6.2019, lch. 45).

                     (10)

                        Suim de naftailéin, aicéanaftailéin, aicéanaiftéin, fluairéin, feanaintréin, antraicéin, fluaraintéin, piréin, beinsea[a]antraicéin, criséin, beinsea[b]fluaraintéin, beinsea[k]fluaraintéin, beinsi[a]piréin, indéini[1,2,3-cd]piréin, débheinsea[a,h]antraicéin agus beinsi[ghi]peiriléin.

                     (11)

                        Suim de 2,3,7,8-TCDD, 1,2,3,7,8-PeCDD; 1,2,3,4,7,8-HxCDD; 1,2,3,6,7,8-HxCDD; 1,2,3,7,8,9-HxCDD; 1,2,3,4,6,7,8-HpCDD; OCDD; 2,3,7,8-TCDF; 1,2,3,7,8-PeCDF; 2,3,4,7,8-PeCDF; 1,2,3,4,7,8-HxCDF; 1,2,3,6,7,8-HxCDF; 1,2,3,7,8,9-HxCDF; 2,3,4,6,7,8-HxCDF; 1,2,3,4,6,7,8-HpCDF; 1,2,3,4,7,8,9-HpCDF; agus OCDF.

                     (12)

                        Rialachán (CE) Uimh. 1069/2009 ó Pharlaimint na hEorpa agus ón gComhairle an 21 Deireadh Fómhair 2009 lena leagtar síos rialacha sláinte maidir le seachtháirgí ainmhithe agus táirgí díorthaithe nach bhfuil ceaptha mar bhia don duine agus lena n‑aisghairtear Rialachán (CE) Uimh. 1774/2002 (Rialachán maidir le seachtháirgí ainmhithe) (IO L 300, 14.11.2009, lch. 1).

                     (13)

                        Suim de naftailéin, aicéanaftailéin, aicéanaiftéin, fluairéin, feanaintréin, antraicéin, fluaraintéin, piréin, beinsea[a]antraicéin, criséin, beinsea[b]fluaraintéin, beinsea[k]fluaraintéin, beinsi[a]piréin, indéini[1,2,3-cd]piréin, débheinsea[a,h]antraicéin agus beinsi[ghi]peiriléin.

                     (14)

                        van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin‑like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055.

                     (15)

                        Suim de 2,3,7,8-TCDD, 1,2,3,7,8-PeCDD; 1,2,3,4,7,8-HxCDD; 1,2,3,6,7,8-HxCDD; 1,2,3,7,8,9-HxCDD; 1,2,3,4,6,7,8-HpCDD; OCDD; 2,3,7,8-TCDF; 1,2,3,7,8-PeCDF; 2,3,4,7,8-PeCDF; 1,2,3,4,7,8-HxCDF; 1,2,3,6,7,8-HxCDF; 1,2,3,7,8,9-HxCDF; 2,3,4,6,7,8-HxCDF; 1,2,3,4,6,7,8-HpCDF; 1,2,3,4,7,8,9-HpCDF; agus OCDF.

                     (16)

                        van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin‑like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055.


title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2019/1700 ó Pharlaimint na hEorpa agus ón gComhairle trí uimhir agus teideal na n-athróg a shonrú i réimse an ioncaim agus na ndálaí maireachtála maidir le Margadh an tsaothair agus leis an tithíocht, Tarchur buntáistí agus míbhuntáistí o ghlúin go glúin, Deacrachtaí tithíochta, agus ábhar ad hoc 2023 i dtaca le hÉifeachtúlacht fuinnimh an teaghlaigh.

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Le hAirteagal 6(1) de Rialachán (AE) 2019/1700
                  1
                bunaítear rialacha comhchoiteanna maidir le staidreamh Eorpach a bhaineann le daoine agus le teaghlaigh, bunaithe ar shonraí ar an leibhéal aonair arna mbailiú ó shamplaí. Tugtar de chumhacht don Choimisiún gníomhartha tarmligthe a ghlacadh lena sonraítear líon agus teideal athróga na dtacar sonraí éagsúla. De réir Airteagal 6(2), níor cheart líon na n-athróg a leagtar síos sa ghníomh tarmligthe a dhul thar 5 % os cionn líon na n-athróg i ngach réimse a d’éiligh an Coimisiún (Eurostat) tráth a tháinig Rialachán (AE) 2019/1700 i bhfeidhm.

               Thar thréimhse 6 bliana is iad seo a leanas na nithe a sholáthróidh réimse an Ioncaim agus na nDálaí Maireachtála:

               (a) croí-shonraí; (b) sonraí trí bliana agus sé bliana ar sheacht n-ábhar athfhillteacha; agus (c) sonraí i dtaca le trí ábhar ad hoc. Maidir leis na hathróga a baineann le croí-réimse an Ioncaim agus na nDálaí Maireachtála, chomh maith leis an gcéad thacar d’athróga sé bliana agus leis an gcéad ábhar ad hoc a bheidh le tarchur chuig an gCoimisiún (Eurostat), tá siad curtha ar bun cheana féin i Rialachán Tarmligthe (AE) 2020/256 ón gCoimisiún
                  2
               .

               Cumhdaíonn an rialachán tarmligthe seo líon agus teideal na dtacar sonraí seo a leanas i réimse an ioncaim agus na ndálaí maireachtála atá le bailiú in 2023:

               (a) athróga trí bliana maidir le Margadh saothair agus leis an tithíocht; (b) athróga sé bliana maidir le Tarchur buntáistí agus míbhuntáistí ó ghlúin go glúin, Deacrachtaí tithíochta; agus (c) ábhar ad hoc 2023 maidir le hÉifeachtúlacht fuinnimh an teaghlaigh.

               2.COMHAIRLIÚCHÁIN ROIMH GHLACADH AN GHNÍMH

               Chuaigh an Coimisiún i gcomhairle le saineolaithe náisiúnta ar tugadh cuireadh dóibh freastal ar chruinnithe saineolaithe chun an liosta athróg a bhí le cur san áireamh sa ghníomh tarmligthe a phlé. I mí Aibreáin 2021 bhí comhairliúchán i scríbhinn ann le Stiúrthóirí Eorpacha an Staidrimh Shóisialta. I mí na Samhna 2020 agus i mí an Mhárta 2021 chuathas i gcomhairle leis an nGrúpa Oibre um Ioncam agus Dálaí Maireachtála (ILC). I mí Mheán Fómhair 2020 agus i mí an Mhárta 2021 chuathas i gcomhairle le comhaltaí de Thascfhórsa EU-SILC. Chuathas i gcomhairle freisin leis an ngrúpa saineolaithe ‘Institiúidí Staidrimh Náisiúnta an Chórais Staidrimh Eorpaigh’.

               3.EILIMINTÍ DLÍ AN GHNÍMH THARMLIGTHE

               Is é is cuspóir don Rialachán tarmligthe seo líon agus teideal na n-athróg le haghaidh athróga trí bliana 2023 maidir le Margadh an tsaothair agus leis an tithíocht a ghlacadh, agus le haghaidh na n-athróg sé bliana maidir le Tarchur buntáistí agus míbhuntáistí ó ghlúin go glúin, Deacrachtaí tithíochta, agus ábhar ad hoc 2023 dá bhforáiltear in Airteagal 6(1) de Rialachán (AE) 2019/1700.

               I gcomhcheangal leis na hathróga bliantúla a áirítear in Iarscríbhinn II a ghabhann le Rialachán (AE) 2019/2242, ní rachaidh líon na n-athróg a bheidh le bailiú in 2023 thar 5 % os cionn líon na n‐athróg a bailíodh i réimse an ioncaim agus na ndálaí maireachtála tráth a tháinig Rialachán (AE) 2019/1700 i bhfeidhm, agus dá bhrí sin comhlíonann siad ceanglas Airteagal 6(2) a ghabhann le Rialachán (AE) 2019/1700.

               Níl aon impleacht ag an ngníomh tarmligthe maidir le buiséad an Aontais.

               Baineann an gníomh tarmligthe le hábhar a bhaineann leis an Limistéar Eorpach Eacnamaíoch (LEE) agus ba cheart, dá bhrí sin, go gcuimseodh sé LEE i gcur i bhfeidhm an ghnímh.

               RIALACHÁN TARMLIGTHE (AE) …/... ÓN gCOIMISIÚN

               an 28.10.2021

               lena bhforlíontar Rialachán (AE) 2019/1700 ó Pharlaimint na hEorpa agus ón gComhairle trí uimhir agus teideal na n-athróg a shonrú i réimse an ioncaim agus na ndálaí maireachtála maidir le Margadh an tsaothair agus leis an tithíocht, Tarchur buntáistí agus míbhuntáistí o ghlúin go glúin, Deacrachtaí tithíochta, agus ábhar ad hoc 2023 i dtaca le hÉifeachtúlacht fuinnimh an teaghlaigh.

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2019/1700 ó Pharlaimint na hEorpa agus ón gComhairle an 10 Deireadh Fómhair 2019 lena mbunaítear creat comhchoiteann le haghaidh staidreamh Eorpach a bhaineann le daoine agus le teaghlaigh, staidreamh a bhunófar ar shonraí ar an leibhéal aonair arna mbailiú ó shamplaí, lena leasaítear Rialacháin (CE) Uimh. 808/2004, (CE) Uimh. 452/2008 agus (CE) Uimh. 1338/2008 ó Pharlaimint na hEorpa agus ón gComhairle, agus lena n-aisghairtear Rialachán (CE) Uimh. 1177/2003 ó Pharlaimint na hEorpa agus ón gComhairle agus Rialachán (CE) Uimh. 577/98 ón gComhairle
                  3
               , agus go háirithe Airteagal 6(1) de,

               De bharr an mhéid seo a leanas:

               (1)Chun na riachtanais a sainaithníodh sna topaicí mionsonraithe ábhartha a chumhdach, ba cheart don Choimisiún uimhir agus teideal na n-athróg a shonrú maidir leis na tacair sonraí a chumhdaíonn roinnt ábhair mhionsonraithe atá liostaithe in Iarscríbhinn I a ghabhann le Rialachán (AE) 2019/1700, eadhon: saintréithe an ionaid oibre, stádas fostaíochta, gnóthachtáil oideachais - mionsonraí, lena n-áirítear oideachas a stopadh nó a tréigeadh, mionsonraí ar dhálaí tithíochta, lena n‐áirítear díothacht agus cíos barúlach, timpeallacht maireachtála, tarchur buntáistí agus míbhuntáistí ó ghlúin go glúin, deacrachtaí tithíochta (lena n-áirítear deacrachtaí cíosa) agus cúiseanna.

               (2)Tugann réimse an ioncaim agus na ndálaí maireachtála an fhaisnéis a cheanglaítear leis an Seimeastar Eorpach agus le Colún Eorpach na gCeart Sóisialta, go háirithe maidir le dáileadh ioncaim, leis an mbochtaineacht agus le heisiamh sóisialta. Cuireann sé faisnéis ar fáil freisin le haghaidh beartais éagsúla eile de chuid an Aontais a bhaineann le dálaí maireachtála agus leis an mbochtaineacht.

               (3)Ba cheart don Choimisiún uimhir agus teideal na n-athróg ar an ábhar ad hoc maidir le hÉifeachtúlacht fuinnimh an teaghlaigh a bhunú.

               (4)Níor cheart líon na n-athróg a bheidh le bailiú a dhul thar 5 % os cionn líon na n‐athróg a bailíodh maidir le réimse an ioncaim agus na ndálaí maireachtála tráth a tháinig Rialachán (AE) 2019/1700 i bhfeidhm.

               TAR ÉIS AN RIALACHÁN SEO A GHLACADH:

               Airteagal 1

               Is san Iarscríbhinn a leagtar amach líon agus teideal na n-athróg i réimse an ioncaim agus na ndálaí maireachtála a mhéid a bhaineann leis na tacair athróg maidir le Margadh an tsaothair agus leis an tithíocht, Tarchur buntáistí agus míbhuntáistí ó ghlúin go glúin, Deacrachtaí tithíochta, mar aon le hábhar ad hoc 2023.

               Airteagal 2

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 28.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                  RIALACHÁN (AE) 2019/1700 ó Pharlaimint na hEorpa agus ón gComhairle an 10 Deireadh Fómhair 2019 lena mbunaítear creat comhchoiteann le haghaidh staidreamh Eorpach a bhaineann le daoine agus le teaghlaigh, bunaithe ar shonraí ar an leibhéal aonair arna mbailiú ó shamplaí, lena leasaítear Rialacháin (CE) Uimh. 808/2004, (CE) Uimh. 452/2008 agus (CE) Uimh. 1338/2008 ó Pharlaimint na hEorpa agus ón gComhairle, agus lena n‐aisghairtear Rialachán (CE) Uimh. 1177/2003 ó Pharlaimint na hEorpa agus ón gComhairle agus Rialachán (CE) Uimh. 577/98 ón gComhairle

                     (2)

                  Rialachán Tarmligthe (AE) 2020/256 ón gCoimisiún an 16 Nollaig 2019 lena bhforlíontar Rialachán (AE) 2019/1700 ó Pharlaimint na hEorpa agus ón gComhairle trí phleanáil rollach ilbhliantúil a bhunú

                     (3)

                        IO L 261I, 14.10.2019, lch. 1.

    ---documentbreak---

               IARSCRÍBHINN

               Is san Iarscríbhinn a leagtar amach líon agus teideal na n-athróg i réimse an ioncaim agus na ndálaí maireachtála a mhéid a bhaineann leis an tacar d'athróga maidir le Margadh an tsaothair agus leis an tithíocht agus Tarchur buntáistí agus míbhuntáistí ó ghlúin go glúin, Deacrachtaí tithíochta, mar aon le hábhar ad hoc 2023.

                        Modúl

                        Topaic mhionsonraithe

                        Aitheantóir na hathróige

                        Ainm na hathróige

                        Margadh an tsaothair agus an tithíocht

                        Saintréithe an ionaid oibre

                        (4 athróg a bailíodh)

                        PL230

                        An earnáil fostaíochta phoiblí/phríobháideach

                        PW100

                        Sástacht leis an bpost

                        PL260

                        Na gnáthuaireanta oibre in aghaidh na seachtaine

                        PL130

                        Méid an aonaid áitiúil le haghaidh an phríomhphoist

                        Stádas fostaíochta

                        (5 athróg a bailíodh)

                        PL035

                        Oibríodh ar a laghad uair an chloig amháin le linn na seachtaine roimhe

                        PL025

                        Ar fáil le haghaidh oibre

                        PL020

                        Ag lorg poist go gníomhach

                        PL120

                        An chúis ar oibríodh níos lú ná 30 uair an chloig

                        PL280

                        An méid ama a cláraíodh mar dhuine dífhostaithe

                        Gnóthachtáil oideachais - mionsonraí, lena n-áirítear oideachas a stopadh nó a tréigeadh

                        (2 athróg a bailíodh)

                        PE030

                        Bliain inar cuireadh an leibhéil oideachais is airde i gcrích go rathúil

                        PE050

                        Oideachas a stopadh nó a tréigeadh

                        Mionsonraí maidir le dálaí tithíochta, lena n‐áirítear díothacht agus cíos barúlach

                        (11 athróg a bailíodh: 9 athróg éigeantacha, 2 cheann roghnacha)

                        HS160

                        Fadhbanna leis an áit teaghaise: ródhorcha, gan a dhóthain solais

                        HS170

                        Torann ó na comharsana nó ón tsráid

                        HC020

                        Achar na teaghaise i méadair chearnacha

                        HC080

                        Sástacht fhoriomlán leis an teaghais

                        HY030

                        Cíos barúlach

                        HH040

                        Díon silteach, ballaí/urláir/bunsraith atá tais, nó lobhadh i bhfrámaí fuinneoige nó san urlár

                        HS140

                        An t-ualach airgeadais maidir le costas iomlán na tithíochta

                        HS180

                        Truailliú, salachar nó fadhbanna eile a bhaineann leis an timpeallacht

                        HS190

                        An choireacht, an foréigean nó an loitiméireacht sa cheantar

                        HH081

                        Folcadán nó cithfholcadán sa teaghais (ROGHNACH)

                        HH091

                        Leithreas laistigh is féidir a shruthlú le húsáid ag an teaghlach agus ag an teaghlach amháin (ROGHNACH)

                        Tarchur buntáistí agus míbhuntáistí ó ghlúin go glúin, deacrachtaí tithíochta agus ábhar ad hoc 2023 maidir le hÉifeachtúlacht fuinnimh an teaghlaigh

                        Tarchur buntáistí agus míbhuntáistí ó ghlúin go glúin (16 athróg a bailíodh: 12 athróg éigeantacha, 4 cinn roghnacha)

                        PT220

                        An cineál teaghlaigh nuair a bhí an freagróir tuairim agus 14 bliana d’aois

                        PT230

                        An mháthair a bheith ann nuair a bhí an freagróir tuairim agus 14 bliana d’aois

                        PT240

                        An t-athair a bheith ann nuair a bhí an freagróir tuairim agus 14 bliana d’aois

                        PT070

                        Saoránacht an athar (ROGHNACH)

                        PT100

                        Saoránacht na máthar (ROGHNACH)

                        PT110

                        An leibhéal oideachais is airde a bhain an t-athair amach

                        PT120

                        An leibhéal oideachais is airde a bhain an mháthair amach

                        PT130

                        Stádas gníomhaíochta an athar nuair a bhí an freagróir tuairim agus 14 bliana d’aois

                        PT160

                        Stádas gníomhaíochta na máthar nuair a bhí an freagróir tuairim agus 14 bliana d’aois

                        PT150

                        Príomhghairm an athar nuair a bhí an freagróir tuairim agus 14 bliana d’aois (ROGHNACH)

                        PT180

                        Príomhghairm na máthar nuair a bhí an freagróir tuairim agus 14 bliana d’aois (ROGHNACH)

                        PT210

                        Stádas tionóntachta nuair a bhí an freagróir tuairim agus 14 bliana d’aois

                        PT190

                        Staid airgeadais an teaghlaigh nuair a bhí an freagróir tuairim agus 14 bliana d’aois

                        PT260

                        Riachtanais bhunúsacha scoile (leabhair agus trealamh scoile) a comhlíonadh nuair a bhí an freagróir tuairim agus 14 bliana d’aois

                        PT270

                        Béile laethúil a chaitheamh le feoil, sicín, iasc (nó a gcomhionann feoilséantach) nuair a bhí an freagróir tuairim agus 14 bliana d’aois

                        PT280

                        Seachtain amháin saoire bhliantúil as baile nuair a bhí an freagróir tuairim agus 14 bliana d’aois

                        Deacrachtaí tithíochta (lena n‐áirítear deacrachtaí cíosa) agus na cúiseanna

                        (6 athróg a bailíodh: 4 athróg éigeantacha, 2 cheann roghnacha)

                        PHD01

                        Taithí roimhe seo ar dheacrachtaí tithíochta

                        PHD07

                        An uair a bhí na deacrachtaí tithíochta ann (ROGHNACH)

                        PHD02

                        An fad a mhair na deacrachtaí tithíochta is déanaí (ROGHNACH)

                        PHD03

                        Príomhchúis na ndeacrachtaí tithíochta a bhí ann roimhe seo

                        PHD05

                        An bealach a dtángthas slán as na deacrachtaí tithíochta

                        PHD06

                        Deacrachtaí cíosa

                        An t-ábhar ad hoc - Éifeachtúlacht fuinnimh an teaghlaigh

                        (7 n-athróg a bailíodh: 4 athróg éigeantacha, 3 cinn roghnacha)

                        HC001

                        Córas téimh a úsáidtear

                        HC002

                        Foinse fuinnimh

                        HC003

                        Athchóiriú (insliú teirmeach, fuinneoga nó córas téimh)

                        HC060

                        Neamhábaltacht an teaghais a choinneáil go compordach te le linn an gheimhridh

                        HC070

                        Neamhábaltacht an teaghais a choinneáil go compordach fionnuar le linn an tsamhraidh (ROGHNACH)

                        HC004

                        Cineál fuinneog (ROGHNACH)

                        HC005

                        Bliain tógála (ROGHNACH)